ทีดีอาร์ไอเร่งรัฐผุดธนาคารคนจน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

ทุบโต๊ะเข้าถึงสินเชื่อรากหญ้า รอวัดผล1ปีแก้หนี้นอกระบบ
โพสต์ทูเดย์ — ทีดีอาร์ไอ รอดูผลบัตรลดหนี้ อีก 1 ปีพิสูจน์วินัยลูกหนี้นอกระบบ 
นายสมชัย จิตสุชน ผู้อำนวยการวิจัยด้านการพัฒนาเศรษฐกิจส่วนรวมและกระจายรายได้ สถาบันวิจัยเพื่อการพัฒนาแห่งประเทศไทย หรือทีดีอาร์ไอ เปิดเผยว่า รัฐบาลควรศึกษาเรื่องการจัดตั้งธนาคารคนจนขึ้น เพื่อเป็นหน่วยงานที่ทำหน้าที่ในการจัดการเรื่องปัญหาหนี้สินของคนยากจนเป็นกรณีเฉพาะ 
เนื่องจากรูปแบบการทำงานของธนาคารคนจนจะแตกต่างจากธนาคารทั่วไป ซึ่งสามารถรองรับความต้องการของคนที่มีรายได้น้อยได้เช่น อาจให้มีการชำระหนี้ได้ตามที่มาของรายได้ อาทิ 3 เดือนหรือขึ้นอยู่กับข้อตกลงที่ทำรวมกัน
ทั้งนี้ เพื่อเป็นการรองรับกับนโยบายที่รัฐบาลต้องการช่วยเหลือเรื่องการแก้หนี้คนจน และเรื่องแก้หนี้นอกระบบ 
สำหรับกรณีที่รัฐบาลได้ออกโครงการ “บัตรลดหนี้ วินัยดีมีวงเงิน” นั้น เห็นว่าเป็นแนวคิดที่ดีที่เป็นการพิสูจน์ให้คนจนที่ไม่สามารถเข้าถึงแหล่งเงินได้มีโอกาสในการพิสูจน์ด้านวินัยในการชำระหนี้เพื่อให้คนเหล่านี้ได้เข้าถึงแหล่งเงินในระบบได้อย่างถาวรมากขึ้น ช่วยลดปัญหาการพึ่งพิงแหล่งเงินนอกระบบ แต่จุดอ่อนของโครงการนี้คือระยะเวลา 1 ปี อาจจะน้อยไปในการพิสูจน์การเป็นคนที่มีวินัยดี
“ถือเป็นบทพิสูจน์ที่ดีที่ช่วยบันทึกเรื่องความมีวินัย และส่งเสริมให้คนเหล่านั้นได้เข้าระบบ รวมทั้งเชื่อว่าไม่เป็นการส่งเสริมให้ลูกหนี้ที่ดีอยู่แล้วอยากเป็นหนี้เสียมากขึ้น เพราะดอกเบี้ยที่ 1% ต่อเดือน หรือ 12% ต่อปี ที่คิดกับลูกหนี้ในโครงการแก้หนี้นอกระบบ ถือว่ายังสูงกว่าดอกเบี้ยของลูกหนี้ทั่วไปๆ เช่น คนที่กู้ซื้อบ้านจะเสียดอกเบี้ย 6–7% ต่อปี” นายสมชัย กล่าว 
นายสมชัย กล่าวอีกว่า เป้าหมายของการดำเนินโครงการนี้ไม่ควรเน้นว่า คนต้องหลุดพ้นจากการเป็นหนี้ เพราะคนที่เป็นหนี้ไม่ใช่เรื่องที่เลวร้าย แต่เป้าหมายที่สำคัญคือการสร้างวินัยให้กับคนเหล่านั้นมากกว่า ยกเว้นบางกรณีเช่นคนที่เป็นหนี้พอกหางหมู 
รวมถึงคนบางกลุ่มที่มีปัญหาเรื่องหนี้ 2 ส่วน เช่น กลุ่มของครูที่มีภาระหนี้สินกับสถาบันการเงินหรือสหกรณ์อยู่แล้ว ยังมีการกู้เงินจากนอกระบบอีก จึงต้องดูให้ชัดว่าการช่วยคนที่มีหนี้ 2 ทางจะเป็นการช่วยให้คนกลุ่มนี้ได้เปลี่ยนวิธีคิดเรื่องการก่อหนี้ได้หรือไม่ หรือถ้าเป็นการช่วยลดภาระเรื่องดอกเบี้ยที่สูงเกินจริงก็ถือว่าเหมาะสม